作者:杜甫
標題:陪鄭廣文遊何將軍山林十首
內容:不識南塘路，今知第五橋。名園依綠水，野竹上青霄。穀口舊相得，濠梁同見招。平生為幽興，未惜馬蹄遙。百頃風潭上，千重夏木清。卑枝低結子，接葉暗巢鶯。鮮鯽銀絲膾，香芹碧澗羹。翻疑柁樓底，晚飯越中行。萬裡戎王子，何年別月支。異花開絕域，滋蔓匝清池。漢使徒空到，神農竟不知。露翻兼雨打，開坼日離披。旁舍連高竹，疏籬帶晚花。碾渦深沒馬，藤蔓曲藏蛇。詞賦工無益，山林跡未賒。盡撚書籍賣，來問爾東家。剩水滄江破，殘山碣石開。綠垂風折筍，紅綻雨肥梅。銀甲彈箏用，金魚換酒來。興移無灑掃，隨意坐莓苔。風磴吹陰雪，雲門吼瀑泉。酒醒思臥簟，衣冷欲裝綿。野老來看客，河魚不取錢。只疑淳樸處，自有一山川。棘樹寒雲色，茵蔯春藕香。脆添生菜美，陰益食單涼。野鶴清晨出，山精白日藏。石林蟠水府，百里獨蒼蒼。憶過楊柳渚，走馬定昆池。醉把青荷葉，狂遺白接z5。刺船思郢客，解水乞吳兒。坐對秦山晚，江湖興頗隨。床上書連屋，階前樹拂雲。將軍不好武，稚子總能文。醒酒微風入，聽詩靜夜分。絺衣掛蘿薜，涼月白紛紛。幽意忽不愜，歸期無奈何。出門流水注，回首白雲多。自笑燈前舞，誰憐醉後歌。祗應與朋好，風雨亦來過。